b'\n_START_ARTICLE_\nKroni\xc4\x8dna mieloi\xc4\x8dna levkemija\n_START_SECTION_\nZnaki in simptomi\n_START_PARAGRAPH_\nKroni\xc4\x8dno mieloi\xc4\x8dno levkemijo pogosto odkrijemo naklju\xc4\x8dno ob pregledu krvne slike, saj je 20 do 50\xc2\xa0% bolnikov ob diagnozi brez simptomov. Ob napredovanju bolezni bolniki navajajo simptome pove\xc4\x8dane presnove, kot so utrujenost, huj\xc5\xa1anje in potenje. Zaradi patolo\xc5\xa1ke funkcije krvnih plo\xc5\xa1\xc4\x8dic pogosto krvavijo. Zaradi _NEWLINE_pove\xc4\x8dane vranice to\xc5\xbeijo za napetostjo v trebuhu, lahko imajo zmerno pove\xc4\x8dana jetra. Ker pospe\xc5\xa1eno nastaja se\xc4\x8dna kislina, se lahko razvije protin.\n_START_SECTION_\nEpidemiologija\n_START_PARAGRAPH_\nLetna pojavnost bolezni je 1\xe2\x80\x932 nova bolnika na sto tiso\xc4\x8d prebivalcev, v Sloveniji je pojavnost med letoma 2002 in 2007 zna\xc5\xa1ala okoli 0,75 bolnika/100.000 prebivalcev. Povpre\xc4\x8dna starost ob ugotovitvi bolezni zna\xc5\xa1a 50\xe2\x80\x9360 let, \xc4\x8deprav se lahko pojavi v vseh \xc5\xbeivljenjskih obdobjih, tudi v otro\xc5\xa1tvu. Bolezen se pogosteje pojavi pri mo\xc5\xa1kih. Predstavlja 10 do 20\xc2\xa0% vseh levkemij, pogostej\xc5\xa1i od nje sta le kroni\xc4\x8dna limfocitna in akutna mieloblastna levkemija.\n_START_SECTION_\nZdravljenje\n_START_PARAGRAPH_\nPomemben mejnik v zdravljenju KML je predstavljalo odkritje kromosoma Philadelphia leta 1960. Pred tem je bilo zdravljenje predvsem simptomatsko z obsevanjem vranice in \xc5\xa1e prej z arzenikom, po letu 1960 pa se je uveljavilo zdravljenje z busulfanom, kasneje pa s hidroksiureo, ki so jo bolniki bolj\xc5\xa1e prena\xc5\xa1ali. Po letu 1975 so sledili podatki o alogeni\xc4\x8dni presaditvi kostnega mozga, v osemdesetih letih prej\xc5\xa1njega stoletja pa so pri nekaterih bolnikih dosegli popolni citogenetski odgovor in dolgo pre\xc5\xbeivetje z interferonom alfa. V devetdesetih letih so znanstveniki prvi\xc4\x8d predlagali uporabo zaviralcev tirozin-kinaze in prva u\xc4\x8dinkovina iz te skupine na tr\xc5\xbei\xc5\xa1\xc4\x8du je bila imatinib. Pri imatinibu so v raziskavah pri bolnikih s kroni\xc4\x8dno obliko ugotovili hematolo\xc5\xa1ko remisijo v 100\xc2\xa0%, citogenetsko v 50\xc2\xa0%, pri bolnikih v blastni preobrazbi pa hematolo\xc5\xa1ko remisijo v 22\xc2\xa0%, citogenetsko pa celo v 16\xc2\xa0%. Danes so na tr\xc5\xbei\xc5\xa1\xc4\x8du \xc5\xa1e u\xc4\x8dinkovine iz skupine zaviralcev tirozin-kinaze za zdravljenje KML, poleg imatiniba \xc5\xa1e na primer dasatinib in nilotinib._NEWLINE_Danes se za zdravljenje najpogosteje uporabljajo zaviralci tirozin-kinaze, zdravljenje pa ima dva cilja: zmanj\xc5\xa1ati \xc5\xa1tevilo obolelih celic v telesu ter stalno zavirati nastajanje gena BCR-ABL. Ta zdravila zavirajo encim tirozin-kinazo, ki nastane ob izra\xc5\xbeanju gena BCR-ABL in zato pride do zmanj\xc5\xa1anja nastajanja rasti levkemi\xc4\x8dnih celic v kostnem mozgu. _NEWLINE_V primeru, da zdravljenje z zaviralci tirozinskih kinaz ni u\xc4\x8dinkovito, se danes odlo\xc4\x8dajo, \xc4\x8de je mo\xc5\xbeno, za alogeni\xc4\x8dno presaditev krvotvornih mati\xc4\x8dnih celic. Alogeni\xc4\x8dna presaditev krvotvornih mati\xc4\x8dnih celic hkrati predstavlja tudi edino mo\xc5\xbenost ozdravitve KML, vendar je smrtnost zaradi zapletov zdravljenja kar 15- do 30-odstotna. \xc5\xa0tevilni bolniki zaradi starosti, spremljajo\xc4\x8dih bolezni in neustreznosti dajalca niso primerni za to zdravljenje.\n_START_SECTION_\nPrognoza\n_START_PARAGRAPH_\nNajpomembnej\xc5\xa1i napovedni dejavnik ob postavitvi diagnoze je obdobje bolezni. Bolniki, odkriti v kroni\xc4\x8dnem obdobju, imajo pomembno dalj\xc5\xa1e pre\xc5\xbeivetje kot tisti, odkriti v pospe\xc5\xa1enem obdobju oz. v blastni krizi. Po zgodovinskih podatkih je srednje pre\xc5\xbeivetje bolnikov v kroni\xc4\x8dnem obdobju 5 let, v napredovalem obdobju 1 do 2 leti, v blastni krizi pa le 3 do 6 mesecev.'